Pärast Suurbritannia keskpanga (BoE) juhi Mark Carney avaldust valmistuda kõrgemateks intressimääradeks hakkasid investorid tulevikutehingute turul panustama intressimäära tõusule 2015. aasta lõpus.
„Intresside tõstmine võib juhtuda varem kui turg ootab,“ ütles turgude üllatuseks oma neljapäeval peetud kõnes Carney. Ta põhjendab rahapoliitika võimalikku karmistamist tugevneva tööturu ja oodatust parema majanduskasvuga, vahendab Financial Times.
Enne avaldust ootasid investorid intresside tõstmist 2015. aasta esimese kvartali lõpuks, veidi enne parlamendivalimisi Suurbritannias. Pärast avaldust ootasid turud aga üheprotsendilist tõusu juba 2015. aasta lõpuks. Samuti oodatakse, et pank tõstab järgmisel aastal iga kvartal intressimäära 0,25 protsendi võrra.
Suured kõikumised tulevikutehingutes näitasid keskpanga esimehe suurt võimu turge mõjutada. Pikka aega on Carney’t peetud karmi rahapoliitika vastaseks, kuna keskpank on intresside tõstmise võimaluse juba ligi 5 aastat kõrvale lükanud.
Uudised viisid naelsterlingi võrreldes euroga kahe aasta kõrgeimale tasemele. USA dollari vastu tugevnes nael ühe protsendi võrra.